སྤྱི་ལོ་༡༩༥༩ལོར་སྡེ་དགེ་འབྲི་ནུབ་མངའ་ཁུལ་དུ་ཟིང་འཁྲུགས་ཡོང་ཉེར་དམར་པོའི་ལམ་ལུགས་དམངས་གཙོ་བཅོས་བསྒྱུར་ཟེར་བའི་ལས་འགུལ་ལ་ཁས་ལེན་བྱ་བྲལ་ནས་ལུས་སྲོག་ལོངས་སྤྱོད་བློས་བཏང་སྟེ་རྒྱ་དམར་ལ་འཐབ་འཛིང་ཐེངས་མང་བྱས་ནས་གོ་འཇོ་གསེར་ལྡིང་ཁར་ཕན་ཚུན་བསད་རྨས་མང་དག་ཞིག་བྱུང་སོང་།དེ་ནས་སྡེ་དགེ་གྲས་ཨོ་དགའ་གཙོས་དཔོན་གཡོག་ལྔ་བརྒྱ་ཙམ་ཆབ་མདོ་དང་།རི་བོ་ཆེའི་རྒྱུད་དམག་འཐབ་ཁ་ཤས་བྱས་ནས་ལྕགས་ར་དཔལ་འབར་དུ་སླེབས།དེ་ནས་ཞག་ཤས་རྗེས་སྡེ་དགེ་སྲས་དོན་ཡོད་གཙོས་གནམ་དམག་མི་གྲངས་༡༧གནམ་ནས་གཡུག་ནས་མཉམ་དུ།གོ་ལག་དང་གཏར་བཅས་འབྱོར་བྱུང་།དེ་ནས་ཟླ་བ་ལྔ་ཙམ་གོ་མཚོན་གསར་པ་རྣམས་བེད་སྤྱོད་བྱ་སྟངས་སློབ་སྦྱོང་བྱས་ནས་རྟ་དམག་གཅིག་སྟོང་ཙམ་གོ་སྒྲིག་བྱས་ནས་སྤུ་དེ་དུང་མ་ནས་དགྲ་འཛིང་ཉིན་ཤས་བྱས་ཀྱང་མཐར་མང་སྣེ་ཉུང་གིས་མ་བརྟན་པར་ཕྱིར་ལོག་བྱ་དགོས་བྱུང་བ་མ་ཟད་དམག་མི་མང་པོ་མཚོན་འོག་ཏུ་ཤོར་སོང་།༡༩༦༠ལོ་མགོ་ཙམ་ནས་རྒྱ་དམག་ཁྲི་ལྷག་ཙམ་གྱིས་ས་ཕྱོགས་ཁག་བཞིས་ནས་གནམ་ས་གཉིས་ནས་རང་དམག་ལ་རྒོལ་བརྡུང་བཏང་བས་རང་མི་སྐྱ་སེར་༦༠༠༠ནས་༧༠༠༠ཙམ་བསད་བཟུང་ཐོང་རྩ་མེད་བྱུང་ཡོད།དེ་ནས་གུས་ཚོ་འདམ་གཞུང་དུ་སླེབས།འབྲི་གུང་དང་སྨན་རི་བཅས་སུ་རྒྱ་དམར་དང་།དམག་འཁྲུགས་ལན་གྲངས་བརྒྱབ་ནས་ཤི་གསོན་མང་པོ་བྱུང་སོང་།དེ་ནས་གུས་ཚོའི་མདའ་རྫས་རྫོགས་ལ་ཉེ་སྐབས་ཨ་འབྲུག་ངག་དབང་ཕུལ་གཙོས་གནམ་དམག་གྲངས་༡༢དང་མདའ་རྫས་བཅས་རོགས་རམ་འབྱོར་བྱུང་།དེ་གར་ཉིན་གསུམ་ཙམ་དམག་འཐབ་བྱས་ནས་མཐར་བྱུང་མི་མེད་ལུང་སྟོང་དུ་སླེབས་ནས་རི་དྭགས་ཤ་ལ་ཟ་སྤྱོད་མ་གཏོགས་གཞན་ཟས་རིགས་སྣེ་གཅིག་མེད་པ་ཟླ་བར་ཕྱིན་སོང་།དེ་ནས་ཨ་མདོ་སྟོད་མ་རྒྱུད་མི་ཟས་ཕྲན་བུ་འབྱོར་ནས་ཤི་དགོས་མ་བྱུང་ཙམ་བྱུང་སོང་།དེ་ནས་བལ་པོའི་ས་མཚམས་མུ་གུམ་རྒྱུད་ནས་༡༩༦༡ལོར་རྒྱ་གར་ལ་འབྱོར་སོང་།གུས་ཀྱི་ལོ་རྒྱུས་འདི་ཙམ་ཡིན།༢༠༠༩ཕྱི་ཟླ་༤ཚེས་༢ཉིན་བལ་ཡུལ་ནས་ཕུལ།